KOMISIJAS ĪSTENOŠANAS REGULA (ES) 2022/1251

(2022. gada 19. jūlijs),

ar ko saskaņā ar Eiropas Parlamenta un Padomes Regulu (EK) Nr. 1107/2009 atjauno darbīgo vielu taisnās ķēdes lepidopterān-feromonu (acetātu) kā zema riska darbīgo vielu un taisnās ķēdes lepidopterān-feromonu (aldehīdu un spirtu) apstiprinājumu un groza Komisijas Īstenošanas regulas (ES) Nr. 540/2011 pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 20. panta 1. punktu, ko lasa saistībā ar tās 22. panta 1. punktu,

tā kā:

(1) Ar Komisijas Direktīvu 2008/127/EK (2) taisnās ķēdes lepidopterān-feromoni tika iekļauti Padomes Direktīvas 91/414/EEK (3) I pielikumā kā darbīgās vielas.

(2) Darbīgās vielas, kas iekļautas Direktīvas 91/414/EEK I pielikumā, uzskata par apstiprinātām uz Regulas (EK) Nr. 1107/2009 pamata un ir norādītas Komisijas Īstenošanas regulas (ES) Nr. 540/2011 (4) pielikuma A daļas sarakstā.

(3) Īstenošanas regulas (ES) Nr. 540/2011 pielikuma A daļā norādītais darbīgo vielu taisnās ķēdes lepidopterān-feromonu apstiprinājums zaudē spēku 2022. gada 31. augustā.

(4) Taisnās ķēdes lepidopterān-feromoni ir vielas, ko dabīgi ražo tauriņu kārtas kukaiņi. Tiem ir kopīgs strukturālais definējums un darbības mehānisms, un tie var sastāvēt no acetātiem, aldehīdiem vai spirtiem.

(5) Komisijas Īstenošanas regulas (ES) Nr. 844/2012 (5) 1. pantā norādītajā termiņā saskaņā ar minētā panta noteikumiem tika iesniegti pieteikumi uz darbīgo vielu taisnās ķēdes lepidopterān-feromonu apstiprinājuma atjaunošanu.

(6) Pieteikumu iesniedzēji iesniedza Īstenošanas regulas (ES) Nr. 844/2012 6. pantā prasīto papildu dokumentāciju. Ziņotāja dalībvalsts pieteikumu atzina par pilnīgu.

(7) Ziņotāja dalībvalsts, apspriedusies ar otru ziņotāju dalībvalsti, sagatavoja atjaunošanas novērtējuma ziņojuma projektu un 2019. gada 3. jūnijā to iesniedza Eiropas Pārtikas nekaitīguma iestādei (“Iestāde”) un Komisijai.

(8) Iestāde papildu kopsavilkuma dokumentāciju darīja publiski pieejamu. Iestāde atjaunošanas novērtējuma ziņojuma projektu nosūtīja arī pieteikuma iesniedzējiem un dalībvalstīm komentāru sniegšanai un sāka ziņojuma sabiedrisko apspriešanu. Saņemtos komentārus Iestāde nosūtīja Komisijai.

(9) 2021. gada 19. maijā Iestāde paziņoja Komisijai savu secinājumu (6) par to, vai gaidāms, ka taisnās ķēdes lepidopterān-feromoni atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem. Iestādes secinājumā taisnās ķēdes lepidopterān-feromoni tiek dalīti acetātos, aldehīdos un spirtos.

(10) Komisija Augu, dzīvnieku, pārtikas aprites un dzīvnieku barības pastāvīgajai komitejai iesniedza ziņojumu un regulas projektu par apstiprinājuma atjaunošanu attiecīgi 2021. gada 1. decembrī un 2022. gada 30. martā.

(11) Komisija pieteikumu iesniedzējus aicināja par Iestādes secinājumu un – saskaņā ar Īstenošanas regulas (ES) Nr. 844/2012 (7) 14. panta 1. punkta trešo daļu – par atjaunošanas ziņojumu iesniegt komentārus. Pieteikumu iesniedzēji komentārus iesniedza, un tie tika rūpīgi izskatīti.

(12) Komisija uzskata, ka par vismaz viena darbīgās vielas taisnās ķēdes lepidopterān-feromonus (acetātus, aldehīdus vai spirtus) saturoša augu aizsardzības līdzekļa vienu vai vairākiem raksturīgajiem lietojumiem ir konstatēts, ka Regulas (EK) Nr. 1107/2009 4. pantā noteiktie apstiprināšanas kritēriji ir izpildīti.

(13) Komisija arī uzskata, ka saskaņā ar Regulas (EK) Nr. 1107/2009 22. pantu taisnās ķēdes lepidopterān-fenomoni (acetāti) ir darbīgās vielas ar zemu kaitīguma pakāpi, jo tās nav vielas, kas rada bažas, un tās atbilst minētās regulas II pielikuma 5. punkta nosacījumiem.

(14) Tāpēc taisnās ķēdes lepidopterān-fenomonu (acetātu) kā zema riska darbīgo vielu apstiprinājumu un taisnās ķēdes lepidopterān-fenomonu (aldehīdu un spirtu) kā darbīgo vielu apstiprinājumu ir lietderīgi atjaunot.

(15) Saskaņā ar Regulas (EK) Nr. 1107/2009 14. panta 1. punktu, ko lasa saistībā ar tās 6. pantu, un ņemot vērā pašreizējās zinātnes un tehnikas atziņas, tomēr ir jāparedz zināmi nosacījumi.

(16) Tāpēc Īstenošanas regula (ES) Nr. 540/2011 būtu attiecīgi jāgroza.

(17) Šī regula būtu jāpiemēro no nākamās dienas pēc datuma, kurā beidzas taisnās ķēdes lepidopterān-feromonu (acetātu), taisnās ķēdes lepidopterān-feromonu (aldehīdu un spirtu) apstiprinājums.

(18) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Darbīgās vielas apstiprinājuma atjaunošana Apstiprinājumu darbīgajām vielām taisnās ķēdes lepidopterān-feromoniem (acetātiem), taisnās ķēdes lepidopterān-feromoniem (aldehīdiem) un taisnās ķēdes lepidopterān-feromoniem (spirtiem) atjauno, ievērojot I pielikumā izklāstītos nosacījumus.

2. pants Grozījumi Īstenošanas regulā (ES) Nr. 540/2011 Īstenošanas regulas (ES) Nr. 540/2011 pielikumu groza saskaņā ar šīs regulas II pielikumu.

3. pants Stāšanās spēkā un piemērošanas diena Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2022. gada 1. septembra.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 19. jūlijā Komisijas vārdā – priekšsēdētāja Ursula VON DER LEYEN

(1) OV L 309, 24.11.2009., 1. lpp.

(2) Komisijas Direktīva 2008/127/EK (2008. gada 18. decembris), ar ko groza Padomes Direktīvu 91/414/EEK, lai tajā iekļautu vairākas darbīgās vielas (OV L 344, 20.12.2008., 89. lpp.).

(3) Padomes Direktīva 91/414/EEK (1991. gada 15. jūlijs) par augu aizsardzības līdzekļu laišanu tirgū (OV L 230, 19.8.1991., 1. lpp.).

(4) Komisijas Īstenošanas regula (ES) Nr. 540/2011 (2011. gada 25. maijs), ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

(5) Komisijas Īstenošanas regula (ES) Nr. 844/2012 (2012. gada 18. septembris), ar ko nosaka noteikumus, kas vajadzīgi darbīgo vielu apstiprinājumu atjaunošanas procedūras īstenošanai, kā paredzēts Eiropas Parlamenta un Padomes Regulā (EK) Nr. 1107/2009 par augu aizsardzības līdzekļu laišanu tirgū (OV L 252, 19.9.2012., 26. lpp.).

(6) EFSA (Eiropas Pārtikas nekaitīguma iestāde); Conclusion on the peer review of the pesticide risk assessment of the active substance Straight Chain Lepidopteran Pheromones (SCLPs). EFSA Journal 2021;19(6):6656, 24. lpp. doi:10.2903/j.efsa.2021,6656. Pieejams tiešsaistē: http://www.efsa.europa.eu.

(7) Šī regula tika aizstāta ar Regulu (ES) 2020/1740, tomēr to turpina piemērot tādu darbīgo vielu apstiprinājuma atjaunošanas procedūrai, 1) kuru apstiprinājuma periods beidzas pirms 2024. gada 27. marta; 2) attiecībā uz kurām ar regulu, kas pieņemta saskaņā ar Regulas (EK) Nr. 1107/2009 17. pantu 2021. gada 27. martā vai vēlāk, apstiprinājuma periodu pagarina līdz 2024. gada 27. martam vai vēlākam datumam.